Mostra de cuarcita.
A **cuarcita**, ás veces chamada **metacuarcita**, é unha rocha metamórfica dura cun alto contido de cuarzo, de textura non foliada. A súa coloración pode ser branca, gris, rosada o avermellada.

A cuarcita ten unha superficie granulada, como papel de lixa, que lle dá unha aparencia vidrosa.
Na súa composición, a maioría das cuarcitas chegan a ter máis do90 % de cuarzo e algunhas incluso 99 %.

Cuarcita da formación da *Prospect Mountain*, no pico Jeff Davis, en Nevada, Estados Unidos.
O termo *cuarcita* a miúdo é usado erroneamente para designar á cuarzoarenita ou ortocuarcita, rocha sedimentaria cementada con sílice que precipitou de augas intersticiais durante a súa diaxénese.

Bifaces de cuarcita encontrados en Stellenbosch, Suráfrica.

Formación
---------

A cuarcita fórmase por recristalización a altas temperaturas e presións. É unha rocha carente de foliación. Se presenta capas de folliñas paralelas de mica branca a rocha adquire unha estrutura xistosa e pasa a chamarse *xisto de cuarzo*.

A súa meteorización é lenta e produce solos infrecuentemente delgados. A súa resistencia á erosión fai que formacións de cuarcita sobresaian na paisaxe, como é o caso de numerosas cristas nos montes Apalaches, ou, a menor escala, no val do río Ulla no lugar de Gundián.

Usos
----

A cuarcita pura emprégase como unha fonte natural de cuarzo para procesos metalúrxicos e para fabricar ladrillos de sílice.

Na industria úsase cuarcita de alta pureza para fabricar ferrosilicio, aliaxes de ferro e silicio nas que o contido en silicio varía entre o 15 e o 90 %, sendo as máis utilizadas as que conteñen o 75 % de silicio, xa que representan os 3/4 do uso do silicio (excluíndo o SiO 2) e o 20 % da produción de aliaxes ferrosas. A este respecto cabe destacar que a fábrica da FerroAtlántica de Cee, a de maior antigüidade e cabeceira do complexo industrial Cee-Dumbría, ten unha capacidade anual de produción de 18.000 t de ferrosilicio (ademais de 37.000 de silicomanganeso, 55.000 de ferromanganeso, 6.000 de pasta de eléctrodos e 3.000 de microsílice).

As cuarcitas úsanse tamén como balasto\* en camiños e vías férreas. Outros usos son como rocha ornamental na construción e para facer esculturas.

Cómpre dicir tamén que, durante a Idade de pedra a cuarcita era usada como un substituto de menor cualidade para o sílex.

Notas
-----

1. 1 2 3 4 5 6 7 8 9  quartzite, Encyclopedia Britannica Academic Edition. Consultada o 2 de maio de 2015.
2. 1 2 3  kvartsit Den Store Danske Encyklopædi. Consultada o 2 de maio de 2015.
3. 1 2 3  Quartzite Arquivado 02 de marzo de 2009 en Wayback Machine. Powell, Darryl. Mineral Information Institute. Consultadao o 2 de maio de 2015.
4. 1 2 3 4  Kvartsitt Store norske leksikon. Consultada o 2 de maio de 2015.
5. ↑  Ireland, H. A. (1974). "Query: Orthoquartzite????". *Journal of Sedimentary Petrology* **44** (1): 264–265. doi:10.1306/74D729F0-2B21-11D7-8648000102C1865D.
6. ↑  SfC (ed.). "Description du silicium sur SFC.fr". Consultado o 6 de maio de 2015. [*Ligazón morta*]
7. ↑  FerroAtlántica Arquivado 05 de maio de 2015 en Wayback Machine. *(en castelán)*.
8. ↑  Raw material Arquivado 29 de xullo de 2012 en Wayback Machine.. Stone Age Reference Collection, Institute for archeology, University of Oslo, Norway

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Cuarcita Modificar a ligazón no Wikidata*** |

### Outros artigos

* Cuarcita armoricana

|  |  |
| --- | --- |
| Control de autoridades | 
* Wd: Q237883
* AAT: 300011623
* BRE: 2057591
* EBID: ID
* GEC: 0136042
* GND: 4176627-1
* JSTOR: quartzite
* LCCN: sh85109740
* Mindat: 51087
* PSH: 4921

 |